Ramaphosa oor moorde op wit boereFoto: Reint Dykema Pres. Cyril Ramaphosa het toegegee dat wit boere in Suid-Afrika vermoor word nadat die leier van die VF Plus, dr. Pieter Groenewald, hom vanmiddag in die parlement daaroor gekonfronteer het. Dit volg op Ramaphosa se stellings vroeër vanjaar in die VSA dat wit boere nie in Suid-Afrika vermoor word nie. Ramaphosa het vanmiddag daarop aangedring om sy stellings te verduidelik, maar geweier om om verskoning te vra vir sy stellings in Amerika, soos wat Groenewald versoek het. Ramaphosa het geantwoord dat hy spesifiek gereageer het op ŉ twiet van die Amerikaanse president, Donald Trump, wat slegs verwys het na wit boere wat vermoor word. “Ek dink nie ek is korrek verstaan nie. Swart én wit inwoners van plase word vermoor, en ek het reeds persoonlik wit en swart gesinne gebel wat sulke tragedies moes hanteer. “Dit is nie net wit mense wat vermoor word nie en die kwessie moet nierassig benader word. Ek sal dit nie parogiaal benader nie,” het Ramaphosa gesê. Ramaphosa se uitlatings vroeër vanjaar het heftige reaksie uitgelok. Ian Cameron, hoof van gemeenskapsveiligheid by AfriForum, het onder meer gesê Ramaphosa se “blatante leuens aan die wêreld” neig daartoe dat die Suid-Afrikaanse regering aandadig is aan plaasmoorde en dat die ANC-regering slagoffers van plaasaanvalle en -moorde verneder deur hulle as leuenaars uit te maak. Agri SA het in ŉ verklaring gesê hy is ontevrede met Ramaphosa se stelling. “Plaasaanvalle en -moorde op alle boere, plaaswerkers en hul gesinne is ŉ reuseprobleem wat erken moet word,” het Dan Kriek, president van Agri SA, gesê. Groenewald het Ramaphosa se uitlating destyds as “oneerlik en ŉ blatante leuen” bestempel en gesê dis ŉ jammerlike poging om die buiteland hieroor ŉ rat voor die oë te draai. Louis Meintjies, president van TLU SA, het gesê die waarheid word doelbewus verdoesel. Jaco Schoeman, voorsitter van die Afrikanerbond, het gesê die organisasie het met werklike ontsteltenis verneem van Ramaphosa se ontkenning van plaasmoorde.